Α.Ε.Κ. (χειροσφαίριση)

Τα πρώτα χρόνια του τμήματος (2005–2010)

Το τμήμα Χάντμπολ της Α.Ε.Κ. δημιουργήθηκε το 2005, επί διοίκησης Αχιλλέα Κουρέπη. Η ομάδα προήλθε από απορρόφηση του Γ.Σ. Ηλιούπολης και έτσι αγωνίστηκε άμεσα στο πρωτάθλημα της Α1. Ο Γιάννης Αρβανίτης ανέλαβε προπονητήs της Ένωσης από την πρώτη μέρα. Στην πρώτη παρουσία της στην Α1 Εθνική κατηγορία, την περίοδο 2005–06, η Α.Ε.Κ. τερμάτισε στην 8η θέση του πρωταθλήματος. Την περίοδο 2006–07, με έφορο τον Νίκο Γεωργαντζόγλου, βγήκε τρίτη στο πρωτάθλημα κερδίζοντας τη συμμετοχή της στην Ευρώπη για πρώτη φορά στην ιστορία της. Έτσι την επόμενη χρονιά, η Α.Ε.Κ. αντιμετώπισε σε διπλούς αγώνες την Δυναμό Βουκουρεστίου στα πλαίσια του EHF Cup. Στο πρώτο αγώνα στην Ρουμανία ηττήθηκε με 36-22 και στην ρεβάνς της Αθήνας νίκησε για 1 γκολ και αποκλείστηκε από την συνέχεια του θεσμού. Την περίοδο 2008–09, πάλι με έφορο τον Νίκο Γεωργαντζόγλου, ήρθε η πρώτη επιτυχία της ομάδας με την κατάκτηση του Κυπέλλου Ελλάδος κόντρα στο Φίλιππο Βέροιας. Σε εκείνο τον τελικό-θρίλερ στις Σέρρες, η Α.Ε.Κ. είχε επικρατήσει με 31-29 μετά από δύο παρατάσεις. Την επόμενη σεζόν η ομάδα τερμάτισε τέταρτη στο πρωτάθλημα ενώ ήθελε να επαναλάβει πάλι την κατάκτηση του Κυπέλλου στη Λαμία, αλλά τελικά αποκλείστηκε λόγω σοβαρών επεισοδίων που δημιούργησαν οι οπαδοί της με οπαδούς του Π.Α.Ο.Κ.

Καθιέρωση στους ισχυρούς του αθλήματος (2010–σήμερα)

H υπέρβαση έγινε την περίοδο 2010–11. Η Α.Ε.Κ. κατάφερε να αποκλείσει στα πέναλτι την κάτοχο του τίτλου Σπόρτινγκ Λισσαβόνας στο κλειστό γήπεδο της Νέας Φιλαδέλφειας, αφού στο πρώτο παιχνίδι ηττήθηκε στην Πορτογαλία με 27-23 και στο δεύτερο επικράτησε με το ίδιο ακριβώς σκορ με αποτέλεσμα να προκριθεί στους “8” του Challenge Cup.  Εκεί αντιμετώπισε την πανίσχυρη Παρτιζάν Βελιγραδίου και αποκλείστηκε, κάνοντας ωστόσο αισθητή την παρουσία της. Το τέλος της χρονιάς βρήκε την Α.Ε.Κ. Πρωταθλήτρια για πρώτη φορά στην ιστορία της σε έναν τελικό θρίλερ, αφού η Ένωση επιβλήθηκε 23-22 του Π.Α.Ο.Κ. μέσα στη Μίκρα το τελευταίο δευτερόλεπτο με ένα απίθανο γκολ του Μπακαούκα. Η Α.Ε.Κ. έπαιζε χωρίς τερματοφύλακα το τελευταίο λεπτό και ήταν με δυο γκολ διαφορά πίσω στο σκορ… Κατάφερε όμως να πετύχει το θαύμα. Η συνέχεια ήταν αποθεωτική. Μάλιστα, είχε την ευκαιρία να κατακτήσει και το νταμπλ αλλά στον τελικό κόντρα στον κακό της δαίμονα, τα Βριλήσσια η Α.Ε.Κ. ηττήθηκε και έτσι έχασε τον τίτλο. Την επόμενη χρονιά η Α.Ε.Κ. αγωνίστηκε και πάλι στον τελικό του Κυπέλλου Ελλάδας απέναντι στον Π.Α.Ο.Κ. στην Πάτρα, χωρίς όμως να καταφέρει να κατακτήσει το τρόπαιο. Την περίοδο 2011–12, έφτασε μέχρι και τον τελικό του πρωταθλήματος, όπου τελικά το έχασε από τον Διομήδη Άργους. Την περίοδο 2012–13 η Α.Ε.Κ. γράφει ιστορία καθώς φτάνει στην κατάκτηση του νταμπλ, όπου είναι το πρώτο μετά από 30 χρόνια σε ομαδικό άθλημα από την εποχή της ποδοσφαιρικής παντοκρατορίας του Λουκά Μπάρλου. Αρχικά κατέκτησε το Κύπελλο Ελλάδος, επικρατώντας του Π.Α.Ο.Κ. στην Κέρκυρα με 27-23 ενώ στη συνέχεια επιβλήθηκε του Διομήδη Άργους μέσα στο Άργος με 25-24, μετά από μία συγκλονιστική αναμέτρηση και στέφθηκε πρωταθλήτρια. Την περίοδο 2013–14 η Α.Ε.Κ. φτάνει και πάλι στην κατάκτηση του Κυπέλλου Ελλάδας νικώντας τον Διομήδη Άργους με 18-16 στο κλειστό των Άνω Λιοσίων. Τη σεζόν 2014–15 και παλεύοντας με το γηπεδικό και τα οικονομικά προβλήματα όλα αυτά τα χρόνια, ο Γιάννης Αρβανίτης και οι «κολώνες» της ομάδας προσπάθησαν να κρατήσουν την Α.Ε.Κ. ψηλά. Στον τελικό του κυπέλλου στην Θεσσαλονίκη με αντίπαλο τον Π.Α.Ο.Κ. μετά από διάφορα ευτράπελα, η ομάδα έχασε τον τίτλο και στο πρωτάθλημα τερμάτισε στην 3η θέση. Η Α.Ε.Κ. είναι η μόνη ομάδα όπου βρέθηκε επί 7 σερί έτη στα ημιτελικά κυπέλλου Ελλάδας (2009–2015), προκρίθηκε σε 6 τελικούς και έχει το ρεκόρ 5 συνεχόμενων τελικών (2011, 2012, 2013, 2014, 2015), κατακτώντας 3 (2009, 2013, 2014). Το κλείσιμο της χρονιάς σημαδεύτηκε με την αποχώρηση από την ενεργό δράση τόσο του Φάνη Τσαούση, όπου ήταν ο μόνος παίχτης που αγωνιζόταν από την πρώτη μέρα ίδρυσης του τμήματος, όσο και του Γιώργου Παπαδόπουλου. Την περίοδο 2015–16, με την διοίκηση άφαντη και τα συνεχή οικονομικά προβλήματα, η ομάδα αγωνίστηκε για πρώτη φορά στα πλέι άουτ. Παρ΄όλα αυτά οι «μάγκες» κατάφεραν να μαζέψουν τους βαθμούς που έπρεπε και να παραμείνουν στην κατηγορία , ενώ έχουμε και την αποχώρηση του αρχηγού μας και πρώτου σκόρερ στην ιστορία του τμήματος με 2266 γκολ Χριστόφορου Μπακαούκα. Η περίοδος 2016–17 μετά από πολλές αλλαγές στο τμήμα βρήκε την ομάδα στην 3η θέση. Την περίοδο 2017–18 η ομάδα έγραψε ιστορία μετέχοντας στον Τελικό του Τσάλεντζ Καπ, χάνοντας τον τίτλο από την ρουμάνικη Ποτάισσα Τούρντα (59–49), επίσης ιστορικό αξιοσημείωτο γεγονός είναι το παιχνίδι ρεβάνς του τελικού με την Ποτάισσα Τούρντα που συνοδεύτηκε με νίκη 27-26 (σουτ από φάουλ σε νεκρό χρόνο, από τον Παναγιώτη Νικολαΐδη), ήταν το πρώτο παιχνίδι χειροσφαίρισης που έλαβε μέρος στο κλειστό γήπεδο μπάσκετ του Ο.Α.Κ.Α. με την παρουσία 5.600 φιλάθλων.